**LĒMUMS**

Liepājā

|  |  |
| --- | --- |
| 2021.gada 11.novembrī |  Nr.424/15(prot. Nr.15, 19.§) |

Par Liepājas valstspilsētas pašvaldības īpašumā vai

valdījumā esošo dzīvojamo telpu, kurām noteikts

speciālistam izīrējamas dzīvojamās telpas statuss,

īres maksas noteikšanu

Lai realizētu likuma “Par palīdzību dzīvokļa jautājuma risināšanā” 21.1 panta pirmajā daļā paredzētās tiesības pašvaldībai izīrēt tās piederošu vai nomātu dzīvojamo telpu, kurai pašvaldības dome noteikusi speciālistam izīrējamas dzīvojamās telpas statusu pašvaldības attīstības programmā ietvertā attīstāmajā nozarē (rīcības virzieni, jomas u.c.) nodarbinātam kvalificētam speciālistam vai speciālistam, kas veic ar valsts vai pašvaldības funkciju nodrošināšanu saistītu pārvaldes uzdevumu jomā, kurā konstatēts nepietiekams kvalificētu speciālistu nodrošinājums, Liepājas pilsētas pašvaldībai nepieciešamas speciālistiem izīrējamas dzīvojamās telpas ar atbilstošu labiekārtojuma līmeni.

Likuma “Par pašvaldībām” 21.panta pirmās daļas 14.punkta b) apakšpunkts noteic, ka tikai dome var noteikt, ja tas nav aizliegts vai noteikts ar likumiem vai Ministru kabineta noteikumiem, maksu par pašvaldības dzīvojamā un nedzīvojamā fonda īri (nomu).

Pamatojoties uz Civillikuma 2120.pantu, kas noteic, ka īres maksai jābūt patiesai atlīdzībai par lietas lietošanu, Publiskas personas finanšu līdzekļu un mantas izšķērdēšanas novēršanas likuma 3.pantu, kas noteic pašvaldībai pienākumu lietderīgi rīkoties ar finanšu līdzekļiem un mantu, kā arī nodot mantu lietošanā par iespējami augstāku cenu, 5.panta pirmo daļu, kas liedz publiskas personas mantu nodot privātpersonai vai kapitālsabiedrībai bezatlīdzības lietošanā, izskatot Liepājas valstspilsētas pašvaldības domes pastāvīgās Sociālo lietu, veselības un sabiedriskās kārtības komitejas 2021.gada 4.novembra lēmumu (sēdes protokols Nr.10) un pastāvīgās Finanšu komitejas 2021.gada 4.novembra lēmumu (sēdes protokols Nr.12), Liepājas valstspilsētas pašvaldības dome **nolemj:**

1. Noteikt, ka īres maksa papildus Liepājas pilsētas domes 2019.gada 17.oktobra lēmumā Nr.384 “Par Liepājas pilsētas pašvaldības īpašumā vai valdījumā esošo dzīvojamo telpu īres maksas noteikšanu” noteiktajai īres maksai par Liepājas pilsētas pašvaldības īpašumā vai valdījumā esošo dzīvojamo telpu, kurai noteikts speciālistam izīrējamas dzīvojamās telpas statuss, lietošanu ir atlīdzība (peļņas daļa), ko veido, nosakot atlīdzības (peļņas daļas) bāzi atbilstoši attiecīgajā dzīvojamā telpā veiktajiem ieguldījumiem, ar piecu gadu lineārās kapitalizācijas periodu.

2. Lēmuma 1.punktā noteiktā atlīdzība (peļņas daļa) trīs gadus no izremontētās dzīvojamās telpas piešķiršanas ir 50% apmērā no aprēķinātās atlīdzības (peļņas daļas) bāzes saskaņā ar kalkulāciju (pielikumā).

3. Lēmuma 1.punktā noteiktā atlīdzība (peļņas daļa), sākot ar ceturto gadu un turpmāk, ir 100% apmērā no aprēķinātās atlīdzības (peļņas daļas) bāzes saskaņā ar kalkulāciju (pielikumā).

4. Par dzīvojamās telpas, kurai noteikts speciālistam izīrējamas dzīvojamās telpas statuss un kurā nav veikti Liepājas valstspilsētas pašvaldības ieguldījumi, lietošanu lēmuma 1.punktā noteiktā papildu īres maksa netiek aprēķināta.

5. Lēmuma 1.punktā minēto atlīdzības (peļņas daļas) bāzes daļu, ņemot vērā attiecīgajā dzīvojamā telpā veiktos ieguldījums, nosaka Liepājas pilsētas pašvaldības iestāde “Nekustamā īpašuma pārvalde”.

6. Konkrētas Liepājas valstspilsētas pašvaldības īpašumā vai valdījumā esošas dzīvojamās telpas, kurai noteikts speciālistam izīrējamas dzīvojamās telpas statuss, īres maksu nosaka Liepājas valstspilsētas pašvaldības Dzīvokļu komisija.

7. Liepājas valstspilsētas pašvaldības izpilddirektoram kontrolēt lēmuma izpildi.

|  |  |
| --- | --- |
| Priekšsēdētājs | Gunārs Ansiņš |
| Nosūtāms: | Liepājas valstspilsētas pašvaldības Dzīvokļu komisijai, Nekustamā īpašuma pārvaldei, SIA “LIEPĀJAS NAMU APSAIMNIEKOTĀJS” |